, กสิกรแนะทยอยซื้อกองทุน‘LTFRMF’
บลจ.กสิกรไทย คงเป้าหมายหุ้นปีนี้ 1,300 จุด แนะทยอยลงทุน LTFRMF ก่อนโค้งสุดท้าย
10 ก.ย. 2555

บลจ.กสิกรไทย คงเป้าหมายหุ้นปีนี้ 1,300 จุด แนะทยอยลงทุน LTFRMF ก่อนโค้งสุดท้าย
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทยังคงคาดการณ์ดัชนีหุ้นไทยปลายปีนี้ที่ 1,250-1,300 จุด สูงกว่าดัชนีหุ้นในช่วงนี้ จึงยังเป็นโอกาสสำหรับผู้ลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่มีนโยบายลงทุนในหุ้นจะเริ่มทยอยเข้าลงทุนก่อนโค้งสุดท้ายในช่วงไตรมาสสุดท้ายของปี 
สำหรับแนวโน้มเศรษฐกิจและตลาดหุ้นไทยยังมีทิศทางการเติบโตเชิงบวกมากขึ้น เพราะทั้งสหรัฐและยุโรปต่างประกาศจะออกมาตรการ เพื่อแก้ปัญหาเศรษฐกิจ 
ในขณะที่เศรษฐกิจไทยยังเติบโตต่อเนื่องจากการบริโภคในประเทศ รวมถึงการกระตุ้นการผลิตและการลงทุนของภาครัฐ จะส่งผลให้เศรษฐกิจไทยขยายตัวได้ตามเป้าหมายที่วางไว้ที่ 5.50-6.00% และส่งผลดีต่อผลประกอบการของบริษัทจดทะเบียนกลุ่มที่เน้นการบริโภคในประเทศเป็นหลัก เช่น ธนาคาร สื่อสาร อุปโภคบริโภค อสังหาริมทรัพย์ 
นอกจากนี้ การปรับตัวขึ้นของหุ้นไทยกว่า 18% ตั้งแต่ต้นปี ซึ่งสูงกว่าประเทศอื่นในภูมิภาค แต่ราคาต่อกำไรต่อหุ้น (พี/อี) ในปีหน้ายังต่ำกว่าประเทศอื่นๆ จึงมีโอกาสที่ต่างชาติจะเข้ามาลงทุนได้อีก